"It is better to keep your mouth closed and let people think you are a fool than to open it and remove all doubt."  Mark Twain    Soosambla Suusaklubi postkasti satub kirju üliharva, eesrindlike eestimaalastena kasutab suusaklubi rahvas meie imekauni e-riigi loendamatuid võimalusi igapäevatoimingutega hakkama saamiseks ja teenusepakkujatega  suhtlemiseks. Büroomaailma ja Bauhofi reklaammaterjalide jaoks on kohe ukse juures eraldi prügikast, et ei peaks seda saasta majja sisse tassima. Seda üllatavam oli ühel lumisel laupäevahommikul avastada postkastist paks ümbrik, kuhu oli käsitsi suusaklubi aadress peale kirjutatud ning nurka 5.50 maksev Aasta lind 2009 - Kodukakk postmark kleebitud. Kirja autori palvel avaldame kirja muutmata kujul:    Tere Soosambla Suusaklubi rahvas !    Kirjutan Teile esimest korda. Minu nimi on Maret Vaher  ning ma olen ajakirja "Orienteeruja" korrespondent.    19. oktoobril 2010 võttis Eesti  Orienteerumisliidu juhatus vastu häbiväärse otsuse kahandada 2011. aastal väljaantavate ajakirja "Orienteeruja" numbrite arvu seniselt kuuelt numbrilt nelja numbrini aastas. Olen sellest teatest siiani šokis, kuna olen juba aastaid kogunud materjali ajakirjas lugejate suure poolehoiu võitnud "Seiklussportlase nõuandenurk" tarbeks, kuid nüüd on tekkinud probleem kirjatükkide avalikustamisega, kuna väljaantavaid numbreid on vähem kui ettevalmistatud materjali. Oleksin Teile väga tänulik, kui avaldaksite oma  blogis alljärgneva ajakirja "Orienteeruja" jõulunumbri tarbeks kokku pandud küsitluse tulemused.    Küsimused:    1. Mis oli käesoleva hooaja meeldejäävaim seiklusspordivõistlus ?  2. Kes on sinu unistuste võistkonnakaaslane seiklusspordivõistlustel ja miks ?  3. Kumb on kõvamast puust, kas Randy Korb või Urmo Alling ?  4. Millal said teada, et jõuluvana pole tegelikult olemas ?    Vastused:    Silver Eensaar, Team VAUDE Matkasport  1. Minul on kõik võistlused meeles. Mis meelde ei jää, panen oma blogisse kirja - http://tpmv.blogspot.com/. Minu jaoks on kõik võistlused olulised, kui juba välja lähen, siis ikka annan endast maksimumi. Ehk nagu blogi nimigi ütleb - Tuleb panna, mitte viriseda !  2. Angelina Jolie. Alates sellest hetkest, kui nägin teda Lara Crofti osas filmis "Tomb Raider - Seikleja", on ta olnud minu unenägudes unistuste võistkonnakaaslane. Oleme koos rassinud Türi jõeluhtades,  lükkanud rattaid käekõrval Tamsalu poristel nõlvadel, joonistanud rada pidekaardilt Põlva teisipäevakutel. Unenägudes muidugi. Angelinal on olemas kõik iseloomuomadused, mis ühel tõsisel seiklussportlasel peavad olema - kenad pruntis turbohuuled, kaunis rinnapartii ja üliseksikas tagumik.  3. Kõvaduse saladus ei peitu alati puus. Sa võid küll olla kõvast puust ja füüsiliselt tugev, kuid jääd alla konkurentidele, kes on psühholoogiliselt paremini ette valmistatud. Jõud võib rajal vabalt otsa saada, siis  peab suutma palja tahtejõuga edasi liikuda.  4. 5 aastaselt, 1983. aasta detsembris. Punase kitli, pika valge valehabeme ja koonusekujulise punase mütsiga end maskeerinud naabrimees kukkus minu ja venna korraldatud ristküsitluses meile haledalt sisse. Oleme hiljem vennaga sama meetodit kasutades võtnud vahele kümneid libajõuluvanasid.    Andres Minn, ISC/Mountain Loghome  1. Seiklusspordi MM Hispaanias. MM on seiklusspordis tõeline tipp, kus on koos parimatest parimad üle  maailma, kes võtavad omavahel mõõtu radadel, mis mahuvad kategooriatesse "Karm" ja "Väga karm". Selle aasta MM jäi veel seetõttu meelde, et lõpuprotokolli ei koostatudki. Korraldajatel oli kamba peale ainult üks läpakas, mille emaplaat juba võistluse alguses käed puusa pani. Esimese kolme võistkonna kohta küll arvestust peeti, kuid ülejäänud kohad jagati vastavalt sellele, kes kui kiiresti finišisse viitsis kõmpida.  2. Eve Kivi. Mis mõttes vana ja väsinud ? Naiste puhul on sellised asjad nagu vanus  ja välimus tühipaljad emotsioonid. Lõppude lõpuks on iga naine täpselt nii ilus, kui palju on viina laual. Sisemise ilu hindajatel soovitan viina juua segamini Sassiga.  3. Vaata, inimene ei saa olla puust. Palkmaja võib olla puust, kuid ka puul ja puul on suur vahe. Kõik algab sellest, kus ja millal on puu maha saetud, missugustes tingimustes ja kui kaua hoitud, aga see jutt läheks siin nii pikaks, et ma ei näe mingit mõtet edasi rääkida. Aga kõvad mehed on Randy ja Urmo mõlemad.  4. Häh,  näärivana my ass. Mäletan, et lasteaia viimases rühmas sai meil nääripeol plikade laulmisest kõrini ja läksime kuttidega õue nurga taha suitsu tegema. Parajasti kobis oma autost näärivana koos kingikotiga välja. Andsime kuttidega vennale tohlakat ja võtsime kingikoti ära. Pärast saime nädal aega kommi süüa, plikadele ei andnud midagi.    Helen Virro, Vahuri Inglid  1. Xdreami hooaja lõpetamine muidugi. Mis aga mind ja minu võistkonnakaaslasi tõsiselt häirib on see, et Xdreami klubi  hooaja alustamist kuidagi ei tähista. Maarahval on juba iidsetset aegadest kombeks tähistada kevadel külvipidu ja sügisel lõikuspidu, aga Xdreami poisid tahavad ainult lõigata, ilma et külvamise peale keegi mõtleks. Ilmselt pole nad kuulnud vanarahvatarkust "Mida külvad, seda lõikad !"  2. Brad Bitt. Või kui Brad ei saaks tulla, siis võiks teda asendada Taavi Eelmaa.  3. Ma tean väga hästi, mis "puust" mehed nad on, aga ma ei saa sellest nii avalikult rääkida. Aga seda ma võin teile küll öelda, et  seiklussportlaste hulgas on hulga kirkamaid "puid", kui seda on Randy ja Urmo, kasvõi nagu Tänava Tõnn, aga ka sellest ei saa ma siin praegu rohkem rääkida.  4. Mind pole vanemad mehed kunagi huvitanud. Mina noolin päkapikke. Päkapikud võiksid ringi liikuda nagu pöialpoisid - seitsme kaupa. Et üks oleks häbelik, teine ninatark, kolmas doktor jne. Noh et oleks valikut. Praegu peab leppima sellega, keda jõuluvanal parajasti saata on.    Rene Ottesson, Kadarbiku kanged  1.  Võitsin sel aastal kõik võistlused, kus osalesin. Segaarvestuses muidugi. See "sega" ei tulene mitte sõnast segane, vaid sellest, et võistkonnas on nii mehi kui ka naisi. Järjekord pole oluline. Sellest aastast jäi eriti meelde Xdreami öine etapp Lüllemäel. Kaardist välja - kaarti sisse ning seda kõike suurtel kiirustel ja hulgakaupa, vot see on tase. Tehke järgi, noored !  2. Katrin Siska. Ei vaja vist kommenteerimist, eksju.  3. Linnuna ei teeks ma pesa kummagi otsa. Korralik linnupesaks  kõlbulik puu on ca 10 m kõrge ja tiheda võraga. Kes veel ei tea, siis Eesti Kotkaklubi on välja pannud rahalised preemiad (http://www.epl.ee/artikkel/588291) haruldase linnuliigi pesa leidjatele. Nii et ei ole mõtet seiklusspordivõistlustel joosta pea maas, et mingeid mõttetuid tähiseid otsida, vaid tasub pilku sagedamini taeva poole heita ja 5000 euroeelset krooni on niisama kui taskus.  4. Mulle selline lastele valetamise ei meeldi. Mäletan omast käest, missugune tragöödia see oli, kui tõde päevavalgele  tuli. Olen liitunud Facebookis liikumisega "Jah jõuludele - ei jõuluvanadele !" Laikin ja sheerin neid täiega. Loosiauhinda pole küll veel võitnud, kuid vast naeratab õnn mullegi. Jõuluaeg ju ikkagi.    Ja ongi kõik.    Soovin Teile ilusaid jõule ja seksikat kassiaastat !  Maret Vaher, ajakiri "Orienteeruja"